정조 23년
己未十二月二十五日辰時上御誠正閣藥房入診大臣備局堂上引見入侍時藥房都提調李時秀提調金文淳副提調徐有聞記事官洪奭周記注官承膺祚記事官李存秀右承旨鄭尙愚記事官金啓溫事變假注書李弘謙判府事李秉模左議政沈煥之戶曹判書趙鎭寬禮曹判書徐邁修吏曹判書徐龍輔行護軍申大顯申大謙李漢豐吏曹參判李書九行大司諫金達淳校理趙得永醫官柳光翼金孝儉李敬培李惟鑑安昌禧以次進伏訖秉模等曰昨日勞動之餘連爲酬應聖體若何上曰數日則日氣淸和神氣亦稍勝矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣時秀曰醫官待令入診何如上曰置之仍敎曰次對爲之煥之曰西路驛馬之疲駑撥站之稽滯莫近日若雖以春間勅行時言之文牒往復多不及期動煩提飭不善檢察之失固在於道帥臣而馹路之如是凋殘亦由於大小使星不能謹守法式間或有濫把越站之弊而然當此客使當前冠蓋絡續之時宜有別般申飭先自儐使數外加把一切禁斷道臣以下濫把者儐使狀聞論勘雖於元定數之內如有不緊名色量宜減省務從簡略之意令儐使知悉擧行三道道臣及開城留守處一體嚴飭分付何如上曰依爲之春間我國使星行中濫把甚於勅使行中其時欲爲大懲創之政而未果今番則遠接使審察三道道臣之濫把姑捨是不能減把者狀聞論罪如是則裨將以下所謂營吏等若不自持馬卽其境上聚會民人裨校吏等回示三帀後狀聞事分付遠接使亦卽爲先三星火付撥知委於三道道帥臣可也出擧條上曰其所董飭專在儐臣而海西則道伯之生疎可悶矣煥之曰頃因內需司所報安山作浦所在壽進宮奴婢五十七口自初不入元摠除減身貢後充定作者田畓所出粘白米舂精上納忽於今年自本官移屬華城同奴婢身貢雜役依前勿侵事判下內該邑充定似有所據其委折報廟堂關問論理草記事命下矣卽見京畿監司徐鼎修所報則枚擧安山郡守牒呈以爲取考壽進宮奴婢摠數則奴爲九十四口婢爲三十八口而該宮所謂作浦奴婢俱在元摠之內摠外更無餘口一依備局頒下節目中元摠數爻査實收貢計料云矣該邑所在內奴婢前旣移屬華城則今此五十七口獨爲還屬於該宮殊非當初節目中本意寧以他道餘奴婢準此數劃給以爲自該宮從便區處之地乎敢此仰稟矣上曰依爲之出擧條煥之曰昨日筵中爲支勅事西路閫帥守令竝請仍任矣寧邊府使申大偀旣仍任則北兵使李潤謙亦當在次次仍任之中而該曹未及擧行前北兵使李潤謙仍任何如上曰依爲之出擧條煥之曰籌司堂上多未還差行刑曹判書趙尙鎭漢城府右尹李冕膺竝還差使之察任何如上曰依爲之出擧條上曰摠使進前大謙進伏上曰卿子今爲別軍職而卿家三世相繼爲是職云誠可貴也歲前新舊軍職試射今日爲之云卿則先退也大謙先退煥之曰槐院方多有擧行事而本院事知吏方在囚案中向來秋曹放未放文書中特敎置之仍秩故尙未蒙放云矣上曰此必因文書之混書仍字而然政院擧行誠駭然矣此外亦必多有混置仍秩之人卽爲査實更稟而該房誰也尙愚曰右副承旨徐英輔也上曰日寒之時則輕囚當放者該房亦例爲錄置以待則此等事豈可至今掩置不爲提稟乎雖非其時該房亦不可無飭矣命書榻敎曰該房承旨遞差前望單子入之待下批牌招察任秉模曰今此高宗純皇帝配天頒詔勅行時外方宴禮以彼中二十七月之內不爲如例擧行則京外不可異同入城後三度宴禮皆以前例中別茶禮設行而饌品器數亦依前例磨鍊似爲適宜故敢此仰達矣上曰依爲之出擧條上曰今番李光稷事誠極駭妄矣聞光稷是稍有文名者云果然否秉模曰聞其稍解作詩云矣上曰在昔則中庶之能文者亦必有實地工夫故如崔岦車天輅之文雖廊廟黼黻之手無以過之近則此類之稍有文名者皆未嘗着力於經書其所謂專尙之詞律亦無非哇淫之音噍殺之體卿於譯院取才之際亦須痛革此習文之近於小品筆之涉於唐體者一切禁斥也予於近日新印杜陸千選而此亦苦心所在蓋其目下之效雖未可必而千載之下斷編爛簡之中尙庶幾知今日所尙之如此此所以不惜許多糜費而必欲印布者也大抵文之高下惟在讀書之多小聞卿常以爲今日讀書雖未可謂明日之便已需用而雖讀一遍亦有一句之得力處多讀則得力尤多云者卿言極是而實與予意思同矣予於近日治法政謨漸不徯志而獨於文字邊有所長進者亦由於讀書之不廢故耳予雖否德豈不欲日親賢士大夫而顧今之所謂賢士大夫旣不能如古故晉接之便未免漸疎而至於宦妾之輩則其所斥遠之嚴截尤是予本來規模燕濩之中旣已罕與人接則晨夕之課惟在經傳之中而惟我列聖朝雖在一伎一藝之微無不周知只以繪畫一事言之屛簇之間多有手澤之輝映此亦可見聖人之多能而予則凡屬伎藝邊事無一曉解而稗官雜記之擧世膾灸者亦未嘗看過一板至於弓矢則非但爲六藝中一事亦是我朝相傳之家法昔在先朝寶齡七旬之後親臨慕華館御射中鵠宣賜弓矢于訓將李章吾其家想至今寶藏矣予以仰述之意亦不欲廢肄習而近來則以臂力之漸不如前亦不得如意爲之而日親書籍之際又以眼昏爲苦矣今歲亦已暮矣較一歲之中計功計過而計功邊則無一可言政令事爲之間無往而非可計之過如古之蘧伯玉行年五十而知四十九年之非非必於四十九歲之除夕始知其前日之非而勇改於五十之元朝也蓋其內自點檢之際必有獨覺之妙而予則尙未有犁然覺悟處豈不悶然乎今筵卽歲末次對也卿等適皆入來候班則今日召接近於因便故欲待後日別爲設行而卿等旣皆積勞之餘故不得不因爲引見矣大臣諸宰旣無別般陳奏之事只欲以計過之意言于卿等大抵今年春夏以前乖氣便一劫運無異經亂至今追思尙切懍然又因夏間之亢旱積費心慮而賴天之靈幸得年事之稍登矣冬候之過溫又甚乖常故十月一朔又恐其致災而勞心以過及至至初展拜眞殿之曉始能弛慮而轟燁之異乃發於日前此必因此心之放過而然矣年年點檢殆若吏部之考功而歲月荏苒功效漠然設或有一能一善而畢竟功不能掩過此豈不瞿然懍然而繼之以歉然乎命大臣就座鎭寬曰今番咨文出來後勅行贈給雖不可爲之至於飮食接待之禮按例擧行之中從厚磨鍊似好而褥席屛帳之屬亦與今春有異當用華侈之色矣上曰勅行贈給雖不可如例云而至於通官輩之一例不贈予意則終涉如何彼雖蠻貊是亦人耳渠輩屈指計日跋涉萬里所希望者只在此路而一切防塞俾不得沾漑豈不近於迫切乎以今番咨文之故減其贈給猶之可也竝與些小元贈而絶不擧論終未知其爲可此則付之譯舌觀勢闊狹似好矣邁修曰外邑結綵等節纔已行會除之矣京中各處結綵亦當不爲擧行乎上曰昨以此事有酬酢而亦未嘗使之勿用矣聞已行會則除之亦何妨而此則旣異於儺禮京中則亦不必不設但其糜費之多入專在於皮革之綴飾云就其中除其奇巧之屬從略擧行則旣不廢禮亦可省費更待儐使往復決之可也秉模曰非但結綵一事支勅凡節知此要領則旣可除弊而亦易於擧行矣邁修曰宣勅時旣不樂作則山呼一款何以爲之乎上曰袝廟勅順付時亦旣用樂而配天亦吉禮則彼中亦豈有不用樂之理乎孟獻子禫而不縣乃所以加人一等而聖人之禮亦曰是月禫徙月樂則除服之後固當用樂而彼旣以日而易月則二十七日之後旣已公除而凡百擧行必當用吉禮矣二十七月之前只是彼中之心制則雖以賀表停止之故不設宴禮而彼中所用之樂亦何必不用乎至於山呼一事與作樂有異而向來頒敎時依例山呼之外又行我國之山呼云旣屬遂事故其時雖不提及而可謂不善擧行矣我國雖以忍痛銜冤之意不得不因彼赦勅宣我八方而頒敎則只當頒敎而已何故而陳賀又何故而山呼乎雖我國陳賀旣用權停禮則本無山呼其例卽然而其時禮堂矇然擧行劍出無於古之法滿廷諸臣無一人明其不然者此豈不慨然乎作樂一事今番問禮官之行當齎去儀註卿等之意何如秉模曰臣等之意亦以爲不可不用樂矣龍輔曰宴禮則屬於勅使而作樂則屬於勅書似不可不用矣上曰迎勅所屬則用樂以示歸重勅書之意而勅使之前則勿爲用樂俾知宴禮停止之本意爲可而山呼一事亦不可不釐正禮判以此出擧條擧行可也邁修曰今此高宗純皇帝配天勅出來頒詔時儀註當爲磨鍊矣因皇旨二十七月前賀表停止故聖節正至望闕等禮亦不爲之而至於用樂一事在宣勅時則以其歸重於勅書故不可不用而呼嵩之節屬於皇帝停止賀表則此一節亦當置之宣勅後頒敎旣不關於我國賀儀則山呼一款終涉無義向於順付勅頒敎時雖憑謬例而擧行今筵旣以釐正停止事稟定矣此後永爲定式施行何如上曰依爲之出擧條仍敎龍輔曰此等事預皆往復講定而酬酢之際必須據義論斷折之以禮要使彼人有以心服也龍輔曰寧邊前府使安橚除拜望單雖承加資之命而時府使申大偀仍任之後加資之仍用與否旣無可援之例臣曹不敢擅便何以爲之乎上曰仍爲施行可也出擧條上曰才不借於異代豈不信然乎今番因宮享樂譜之減腔樂院兩提調終始擧行而其所考据皆有條理戶判之識解甚可賞而亞銓之才分亦難矣俗樂擬譜今方合力撰次云而此眞所謂君明樂官者今人亦不患無才具但不能奬拔耳仍命臺諫進前達淳曰三司合啓兩司合啓以憲府不備不得傳啓矣上曰向有下敎合啓傳啓日則使之詣臺同參矣伊後聞之則雖非合啓之日亦爲入來只傳院啓云院啓之無城上所姑停卽是古例則旣無城上所臺諫而長官之逐日傳啓前所未聞矣達淳曰其時承宣以爲雖無城上所使之逐日詣臺故果如是矣上曰承宣雖錯傳筵敎諫長亦豈可只憑承宣之言自壞臺閣古例乎命書榻敎曰當該承旨罷職當該諫長推考達淳曰請金甲島爲奴罪人克觀更令王府嚴鞫得情夬正王法措辭見上上曰不允出擧條達淳曰請逆賊尙魯亟施孥戮之典措辭見上上曰不允出擧條達淳曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條達淳曰臣於臺閣之職本非其任而嚴畏義分冒沒行公今已閱月矣空疎蔑劣觸事生疣昧例之失前後相續向者連日詣臺尤是臣壞損臺體之大端也長官異於下位如非合啓與次對則無城上所而長官之不得詣臺傳啓臺閣之古事卽然雖有承宣誤傳筵敎之擧苟使臣能自覺悟豈可矇然擧行而已乎特敎問備誨責備至臣於是滿心慙恧無地自容以此情踪其何可一刻晏然於臺次乎請命遞斥臣職上曰勿辭亦勿退待出擧條上曰差使員守令入侍出榻敎弘謙承命出傳與丹城縣監尹可基金城縣令趙學敏白川郡守柳相默偕入進伏可基奏職姓名上曰爾之莅任爲幾年乎可基曰五年而爲九考矣上曰年事何如可基曰豐年矣上曰爾是侍下乎可基曰母年七十二矣上曰今方將往乎可基曰有母病故路遠不得將往捧糴後則或請由歸覲矣命書榻敎曰金山郡守吳在鎭丹城縣監尹可基令該曹口傳相換亦令除朝辭下送仍敎曰金山地稍近可以將往矣學敏進奏職姓名上曰年事何如學敏曰豐年矣上曰何年除拜乎學敏曰昨年五月除拜矣相默進奏職姓名上曰年事何如相默曰豐年矣命書傳敎曰因事上來之守令召見問年事則雖値稍熟之歲常有不足底意卽分憂之本色近來則有問輒以豐年二字應口以對此亦習俗中一端旣往雖勿論此後必也稱停奏對而若有違越者該房察推仍敎相默曰此後若逢道內守令以此傳敎互相傳及而勅行當前今日內下去可也仍命退諸臣以次退出